ddrg/super_eurlex huggingface dataset:
KIRJALLINEN KYSYMYS E-1240/01 esittäjä(t): Graham Watson (ELDR) komissiolle. Yksityisyyden suoja.



Virallinen lehti nro 350 E , 11/12/2001 s. 0098 - 0098



KIRJALLINEN KYSYMYS E-1240/01 esittäjä(t): Graham Watson (ELDR) komissiolle (26. huhtikuuta 2001) Aihe: Yksityisyyden suoja Miten se tosiasia, että vain muutama amerikkalainen yritys on allekirjoittanut yksityisyyden suojaa (safe harbour -periaatteet) koskevan sopimuksen, vaikuttaa tulevaan puolivuotisarvioon, jonka komissio tekee kyseisestä sopimuksesta? Miten komissio aikoo arvioida yksityisyyden suojaa koskevaa sopimusta ja sen soveltamista? Minkä kriteerien nojalla se tekee tämän arvion? Frederik Bolkesteinin komission puolesta antama vastaus (26. kesäkuuta 2001) Se, että safe harbour -järjestelyyn on liittynyt vähemmän yrityksiä kuin Yhdysvaltojen kauppaministeriö alunperin odotti, ei vaikuta mitenkään komission Euroopan parlamentille tekemään sitoumukseen laatia tänä vuonna väliraportti järjestelyn toiminnasta. Komissio kerää yhteisön ja Yhdysvaltojen eri lähteistä tietoja selvittääkseen onko kaikki safe harbour -järjestelyn osat toteutettu ja onko näyttöä siitä, että järjestely ei takaisi rekisteröityjen suojaa aiotulla tavalla tai että se ei lisäisi tiedonsiirtoihin osallisten turvallisuutta tai yksinkertaistaisi menettelyjä.
KIRJALLINEN KYSYMYS E-0330/01 esittäjä(t): Alexandros Alavanos (GUE/NGL) komissiolle. Siviili-ilmailuviraston viivästyminen kansainvälisten vaatimusten soveltamisessa.



Virallinen lehti nro 261 E , 18/09/2001 s. 0092 - 0093



KIRJALLINEN KYSYMYS E-0330/01 esittäjä(t): Alexandros Alavanos (GUE/NGL) komissiolle (13. helmikuuta 2001) Aihe: Siviili-ilmailuviraston viivästyminen kansainvälisten vaatimusten soveltamisessa Kreikan lehdistössä esiintyneiden tietojen mukaan Euroopan ilmailuviranomaisten yhteistyöelimen (JAA, Joint Aviation Authorities) asiantuntijat ovat todenneet IPA:n (Kreikan siviili-ilmailuviraston) viivästyneen huomattavasti kansainvälisten vaatimusten ja sääntöjen edistämisessä ja soveltamisessa lentotoiminnan yhteydessä (JAR-OPS-vaatimukset) sen vuoksi, että Kreikan liikenneministeriö ei ole vienyt eteenpäin lakiehdotusta näiden vaatimusten nykyaikaistamisesta ja sisällyttämisestä kansalliseen lainsäädäntöön. 1. Voiko komissio vahvistaa nämä tiedot? Jos näin on, mihin toimiin se aikoo ryhtyä? 2. Onko mahdollista, että tämä ongelma haittaa Spatan uuden lentokentän häiriötöntä toimintaa ja sen toiminnan aloittamista? Loyola de Palacion komission puolesta antama vastaus (10. huhtikuuta 2001) Komissio on tietoinen siitä, että kansainväliset ilmailuviranomaiset suhtautuvat epäillen lentoliikenteen turvallisuudesta vastaavien Kreikan viranomaisten kykyyn suoriutua velvollisuuksistaan tyydyttävästi. Parlamentin jäsen Hatzidakis on jo aiemmin esittänyt komissiolle asiaa koskevan kysymyksen (P-3217/00). Tästä syystä komissio käynnisti Kreikan hallitusta vastaan rikkomisesta johtuvan menettelyn, koska hallitus ei ollut soveltanut ilma-alusten huoltoa koskevia yhteisön säännöksiä asianmukaisesti. Niiden parlamentin jäsenen mainitsemien muiden lentotoiminnan alojen osalta, joihin ei vielä sovelleta yhteisiä toimenpiteitä, liikenneasioista vastaava komission varapuheenjohtaja kehotti Kreikan liikenneministeriä kiinnittämään huomiota sekä Euroopan ilmailuviranomaisten yhteistyöelimen (Joint Aviation Authorities, JAA) että Yhdysvaltain lentoturvallisuusviranomaisen (FAA) esille tuomiin puutteisiin. Vastauksessaan liikenneministeri korosti puutteiden olevan vähäisiä eikä katsonut niiden voivan vaarantaa lentoturvallisuutta millään tavoin. Lisäksi hän painotti, että tarvittavat toimenpiteet todettujen puutteiden korjaamiseksi oli toteutettu. Komissio otti tämän seikan huomioon. Komission tiedossa olevien seikkojen mukaan tilanne ei kuitenkaan haittaa Spatan lentokentän häiriötöntä toimintaa.
KIRJALLINEN KYSYMYS E-1493/01 esittäjä(t): Chris Davies (ELDR) komissiolle. Biologisesti hajoavan jätteen käsittely.



Virallinen lehti nro 364 E , 20/12/2001 s. 0127 - 0128



KIRJALLINEN KYSYMYS E-1493/01 esittäjä(t): Chris Davies (ELDR) komissiolle (18. toukokuuta 2001) Aihe: Biologisesti hajoavan jätteen käsittely Komission antamat yllä mainittua aihetta koskevat direktiiviehdotusluonnokset tähtäävät ensisijaisesti maantäytteeksi päätyvän eloperäisen aineksen määrän vähentämiseen. Millä tavoin direktiiviehdotukset tunnistavat ja huomioivat tiettyjen sektorien, kuten pakkausalan, tarpeet päästä EU:n kierrätystavoitteisiin? Margot Wallströmin komission puolesta antama vastaus (18. heinäkuuta 2001) Komissio ei ole toistaiseksi tehnyt päätöstä biologisesti hajoavan jätteen biologista käsittelyä koskevan direktiivin antamisesta. Ympäristöasioiden pääosaston laatima biologisesti hajoavan jätteen biologista käsittelyä koskeva työasiakirja (toinen luonnos, helmikuu 2001), käsittelee joitakin asioita, jotka saattavat olla merkityksellisiä, jos komissio päättää ehdottaa asiaa koskevan direktiivin antamista neuvostolle ja parlamentille. Pakkausten kierrätyksen osalta komissio panee merkille, että jäsenvaltioiden kannat (jotka on esitetty biologisesti hajoavan jätteen käsittelyä koskevissa komission työryhmissä) ovat erilaisia niin kutsuttujen biologisesti hajoavien muovien osalta. Vaikka periaatteessa hyväksytään, että pakkaus, joka on tehty kompostoitavasta muovista, joka täyttää CEN-standardin EN 13432 (SFS-EN 13432, Pakkaukset. Vaatimukset pakkauksille, jotka ovat hyödynnettävissä kompostoinnin ja biohajoamisen avulla. Testausmenettely ja arviointiperusteet pakkauksen hyväksynnälle) vaatimukset, soveltuu kompostoitavaksi, joillakin jäsenvaltioilla on epäilyksiä tällaisen menettelyn edellyttämistä käytännön järjestelyistä. Erityisesti kyseenalaistetaan näiden pakkausten vaikutus erikseen kerättävän biojäteosuuden puhtauteen. Kuluttajat eivät ehkä erota standardin mukaisia pakkauksia muista samannäköisistä pakkauksista. Komissio on tietoinen tästä mahdollisesta ristiriidasta pakkausten suuremman materiaalinkierrätysasteen ja kompostijätteen laadun välillä. Jos komissio päättää esittää biojätteen kompostointia ja anaerobista hajottamista koskevan direktiiviehdotuksen neuvostolle ja parlamentille, tämä näkökohta otetaan asianmukaisesti arvioitavaksi.
KIRJALLINEN KYSYMYS E-0769/01 esittäjä(t): Charles Tannock (PPE-DE) komissiolle. Shiniasin rämealueen tuhoaminen Attikan niemimaalla.



Virallinen lehti nro 318 E , 13/11/2001 s. 0117 - 0118



KIRJALLINEN KYSYMYS E-0769/01 esittäjä(t): Charles Tannock (PPE-DE) komissiolle (13. maaliskuuta 2001) Aihe: Shiniasin rämealueen tuhoaminen Attikan niemimaalla Voiko komissio kertoa, ovatko Kreikan hallituksen suunnitelmat käyttää Marathonin taistelun käymispaikkaa soutu- ja melontakilpailujen järjestämiseen tulevissa olympiakisoissa yhteisön oikeuden mukaan laillisia? Katsooko se, että tuhon aiheuttaminen näin taistelupaikan lisäksi myös läheiselle Shiniasin rämealueelle - alueella elää 76 lintulajia (muun muassa kotkia, harmaahaikaroita, muuttohaukkoja, isohaarahaukkoja, pelikaaneja ja mustaiibiksiä), neljätuhatta hyönteislajia sekä baskia-kaloja, joita ei ole missään muualla maailmassa - on yhteisön oikeuden mukaan laillista? Margot Wallströmin komission puolesta antama vastaus (25. huhtikuuta 2001) Komissio voi ilmoittaa parlamentin jäsenelle, että olympiakisoja varten Shiniasiin rakennettavaksi ehdotetusta melonta- ja soutukeskuksesta on tehty virallinen valitus. Komissio on lähettänyt Kreikan viranomaisille kirjeen, jossa niitä kehotetaan kiinnittämään huomiota alueen merkitykseen luonnonsuojelun kannalta ja pyydetään niitä toimittamaan komissiolle lisätietoja suunnitelmista ehdottaa aluetta lisättäväksi Natura 2000 -verkkoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) nojalla. Komissio tutkii parhaillaan tapausta ja Kreikan viranomaisten vastauksessa antamia tietoja. Tässä tutkimuksessa se ottaa huomioon alueen merkityksen luonnonsuojelun kannalta. Komissio aikoo vierailla Shiniasissa voidakseen arvioida, onko olympiakisahanke yhdenmukainen alueen luonnonsuojeluun liittyvien vaatimusten kanssa. (1) EYVL L 206, 22.7.1992.
KIRJALLINEN KYSYMYS E-0503/01 esittäjä(t): Chris Davies (ELDR) komissiolle. Kuluttajan vastainen juonittelu Euroopan unionin alueella.



Virallinen lehti nro 261 E , 18/09/2001 s. 0129 - 0129



KIRJALLINEN KYSYMYS E-0503/01 esittäjä(t): Chris Davies (ELDR) komissiolle (22. helmikuuta 2001) Aihe: Kuluttajan vastainen juonittelu Euroopan unionin alueella Onko komissio tietoinen kirjeistä, joita on lähetetty joihinkin jäsenvaltioihin hiljattain omaisen menettäneille henkilöille Italiassa, Hollannissa, Ranskassa ja Sveitsissä sijaitsevista osoitteista? Kyseisissä kirjeissä tarjotaan kuun taikavoimaan perustuvia palveluita kuten hypnotelepaattista voimansiirtohoitoa sekä neljän kuukauden onnea 39 punnan maksua vastaan. Mitä sellaisia keinoja on olemassa tai aikooko komissio ryhtyä joihinkin toimiin, jotka mahdollistavat yhteistyön komission, poliisin ja jäsenvaltioiden kaupankäyntinormeista vastaavien viranomaisten kanssa Euroopan unionin alueella tapahtuvia petoksia koskevien tietojen jakamiseksi ja yhteisten toimien suunnittelemiseksi? Antaako neljän kuukauden onnen tarjoaminen 39 punnan hintaan komission mielestä kunnollisen vastineen kuluttajan rahoille? David Byrnen komission puolesta antama vastaus (2. huhtikuuta 2001) Komissiolla ei ollut tietoa mainitusta menettelystä, ja se on kiitollinen, että asia tuodaan sen tietoon. Kansainvälinen markkinoinnin valvontaverkko (IMSN) kokoaa yhteen taloudellisen yhteistyön ja kehittämisen järjestöön (OECD) kuuluvien maiden kansalliset kuluttajasuojan valvontaelimet tietojen jakamiseksi ja yhteisen toiminnan suunnittelemiseksi. Kansainvälisen markkinoinnin valvontaverkon yhteyteen on perustettu työryhmä, joka kokoaa yhteen yhteisöalueen valvontaelimet. Komissio on myös perustanut yhteisöalueen valvontaelimien keskinäisen tietojenvaihtoverkoston, jonka piakkoin ilmestyvässä tiedonannossa yhteistyöstä kuluttajasuojan valvonnan alalla esitetään menettelyehdotuksia yhteisön alueen valvontaelinten yhteistyön vahvistamiseksi mainitun kaltaisissa tapauksissa.
KIRJALLINEN KYSYMYS P-1334/01 esittäjä(t): Theresa Zabell (PPE-DE) komissiolle. Urheilijoiden mahdollisuudet.



Virallinen lehti nro 318 E , 13/11/2001 s. 0236 - 0237



KIRJALLINEN KYSYMYS P-1334/01 esittäjä(t): Theresa Zabell (PPE-DE) komissiolle (26. huhtikuuta 2001) Aihe: Urheilijoiden mahdollisuudet Jotta urheilijoilla voisi olla ammatti urheilu-uran jälkeen, urheilua ja opiskelua pyritään sovittamaan yhteen. Tällainen kaksoiselämä vaatii suuria ponnistuksia, sillä urheilijoilla on päivittäiset harjoituksensa ja he joutuvat usein matkustamaan erilaisiin kilpailuihin. Tämä tilanne vaikeuttaa oppitunneilla käymistä ja opintojen jatkamista. Voiko komissio ilmoittaa antavatko yliopistot jossakin jäsenvaltiossa urheilijoille mahdollisuuksia yhdistää opintonsa ja urheilu-ura? Mikäli näin on, millaisia etuja tai hyötyjä tällaisilla urheilijoilla on verrattuna muihin opiskelijoihin? Jos näin ei ole, aikooko komissio tehdä aloitteen tässä asiassa? Viviane Redingin komission puolesta antama vastaus (12. kesäkuuta 2001) Komissio katsoo arvoisan parlamentin jäsenen tavoin, että urheilijoiden pitäisi voida sovittaa opiskelu ja urheilu-ura yhteen, jotta heidän olisi tulevaisuudessa helpompi siirtyä urheilusta työelämään. Urheilua koskevassa selvityksessä Helsingissä kokoontuneelle Eurooppa-neuvostolle(1) korostetaan, että yhteisön toimilla erityisesti sen kasvatus- ja koulutusohjelmien avulla voitaisiin pyrkiä tukemaan urheilijoiden ammatinvaihtoa ja myöhempää siirtymistä työelämään. Komissiolla ei ole käytössään kaikenkattavia tietoja niistä mahdollisuuksista, joita urheilijoille tarjotaan kussakin jäsenvaltiossa opiskelujen jatkamiseksi. Komissio on kuitenkin saanut kuulla joistakin, esimerkiksi Ranskassa käyttöön otetuista aloitteista. Siellä on otettu käyttöön toimenpiteet, joilla tähdätään urheilijoiden menestymiseen niin urheilussa kuin ammatillisesti. Toimenpiteisiin kuuluu rahoitustukea, toimia kilpailuihin pääsyn helpottamiseksi, lainoja yrityksiä perustaville urheilijoille jne. Muissakin jäsenvaltioissa, kuten Belgiassa, on otettu käyttöön vastaavia toimenpiteitä. Komissio kunnioittaa jäsenvaltioiden toimivaltaa sen suhteen, millaisin toimin ne ovat tarvittaessa päättäneet edistää opintojen ja urheilu-uran yhteensovittamista. Komissio ei voi toissijaisuusperiaatteen nojalla tehdä lainsäädäntöaloitteita tällä alalla. Se kannustaa kuitenkin jäsenvaltioita luomaan mekanismit, joilla mahdollisimman suuressa määrin edistetään huippu-urheilijoiden erityistarpeiden ottamista huomioon kansallisissa koulu- ja korkeakoulujärjestelmissä. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä (Urheilua koskeva selvitys Helsingissä kokoontuneelle Eurooppa-neuvostolle - KOM(1999) 644 lopullinen.
KIRJALLINEN KYSYMYS E-1597/01 esittäjä(t): Klaus-Heiner Lehne (PPE-DE) komissiolle. Komission vastaus Eiserner Rheinin rataosuutta koskevaan kysymykseen E-0194/01.



Virallinen lehti nro 364 E , 20/12/2001 s. 0155 - 0156



KIRJALLINEN KYSYMYS E-1597/01 esittäjä(t): Klaus-Heiner Lehne (PPE-DE) komissiolle (1. kesäkuuta 2001) Aihe: Komission vastaus Eiserner Rheinin rataosuutta koskevaan kysymykseen E-0194/01 Komissio vastasi 19. huhtikuuta 2001 kirjalliseen kysymykseen E-0194/01(1), joka koski kansainvälisen tavaraliikenteen aloittamista uudelleen historiallisella Eiserner Rheinin (hollanniksi Ijzeren Rijn) rataosuudella. Vastaus antaa aihetta lisäkysymyksiin: 1. Onko komissio samaa mieltä Alankomaiden hallituksen kanssa siitä, että Eiserner Rheinin rataosuuden Alankomaissa sijaitseva osuus kuuluu neuvoston direktiivien 92/43/ETY(2) ja 79/409/ETY(3) soveltamisalaan? 2. Voidaanko komission mielestä direktiivejä 92/43/ETY ja 79/409/ETY soveltaa Eiserner Rheinin rataosuuden Saksan puoleiseen osuuteen? 3. Onko komissio samaa mieltä siitä, että myös Saksan puoleinen rataosuuden osalta olisi tehtävä ympäristövaikutusten arviointi yhdenmukaisesti asiaa koskevien yhteisön säännösten kanssa, jos sillä haluttaisiin aloittaa uudelleen yhtä laajamittainen tavaraliikenne kuin Hollannin puoleisella rataosuudella? (1) EYVL C 261 E, 18.9.2001, s. 60. (2) EYVL L 206, 22.7.1992, s. 7. (3) EYVL L 103, 25.4.1979, s. 1. Margot Wallströmin komission puolesta antama vastaus (25. heinäkuuta 2001) Eiserner Rheinin rataosuuden Alankomaissa sijaitseva osuus kuuluu osittain neuvoston direktiivien 79/409/ETY(1) ja 92/43/ETY(2) soveltamisalaan, sillä se saattaa vaikuttaa Meinweg- ja Weerter en Budelerbergen -alueisiin. Nämä alueet on nimetty direktiivissä 79/409/ETY tarkoitetuiksi erityisten suojelutoimien alueiksi, ja Alankomaat on myös ehdottanut niitä direktiivissä 92/43/ETY tarkoitetuiksi yhteisön tärkeinä pitämiksi alueiksi. Komissio viittaa Alexander de Roon esittämään kirjalliseen kysymykseen(3) E-0496/01 antamaansa vastaukseen. Kuten komissio edellä mainitussa vastauksessaan totesi, Eiserner Rheinin avaamista harkitaan parhaillaan, mutta asiasta ei vielä ole tehty päätöstä. Koska hankkeen konkreettisesta luonteesta ei ole tietoja, komissio ei pysty ottamaan kantaa siihen, pitääkö Saksan suorittaa ympäristövaikutusten arviointi neuvoston direktiivin 85/337/ETY mukaisesti(4), sellaisena kun se on muutettuna neuvoston direktiivillä 97/11/EC(5). Asian oikeudellisen taustan osalta komissio viittaa kirjalliseen kysymykseen E-0496/01 antamaansa vastaukseen. (1) Luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY. (2) Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY. (3) EYVL C 318 E, 13.11.2001, s. 67. (4) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY, EYVL L 175, 5.7.1985. (5) Neuvoston direktiivi 97/11/EY, annettu 3 päivänä maaliskuuta 1997, EYVL L 73, 14.3.1997.
KIRJALLINEN KYSYMYS E-0127/01 esittäjä(t): Konstantinos Hatzidakis (PPE-DE) komissiolle. Kyproksenturkkilaisen hallinnon suorittama kyproksenkreikkalaisen laiton pidätys.



Virallinen lehti nro 187 E , 03/07/2001 s. 0192 - 0192



KIRJALLINEN KYSYMYS E-0127/01 esittäjä(t): Konstantinos Hatzidakis (PPE-DE) komissiolle (1. helmikuuta 2001) Aihe: Kyproksenturkkilaisen hallinnon suorittama kyproksenkreikkalaisen laiton pidätys Noin kuukausi sitten turkkilaiset miehitysjoukot kidnappasivat ja pidättivät Kyproksen brittitukikohtien hallitsemalta alueelta Kyproksen kansalaisen Panikkos Tziakourmasin, tavoitteena hänen vaihtamisensa kyproksenturkkilaiseen huumekauppiaaseen, joka oli pidätetty muutamia päiviä aikaisemmin Kyproksen tasavallan alueella ja jonka hallusta oli löydetty huomattava määrä huumeita. Kun otetaan huomioon, että tällä turkkilaisten joukkojen kiristystoimenpiteellä yritetään rinnastaa yleisen rikoslain perusteella tutkintavankeudessa oleva henkilö syyttömän ja epäilyksen ulkopuolella olevan kansalaisen kanssa, aikooko komissio ryhtyä toimiin valtuuksiensa puitteissa tämän syyttömän kyproksenkreikkalaisen vapauttamiseksi, jota kyproksenturkkilainen hallinto pitää laittomasti vankina? Günter Verheugenin komission puolesta antama vastaus (22. maaliskuuta 2001) Komissio pyytää kunnianarvoisaa jäsentä tutustumaan vastaukseen, jonka komissio antoi herra Christos Zacharakisin esittämään kirjalliseen kysymykseen P-0045/01(1). (1) Katso sivu 168.
KIRJALLINEN KYSYMYS P-0071/01 esittäjä(t): Glyn Ford (PSE) komissiolle. Jalkapallo-ottelujen televisiointioikeudet.



Virallinen lehti nro 174 E , 19/06/2001 s. 0251 - 0251



KIRJALLINEN KYSYMYS P-0071/01 esittäjä(t): Glyn Ford (PSE) komissiolle (18. tammikuuta 2001) Aihe: Jalkapallo-ottelujen televisiointioikeudet Voiko komissio vahvistaa tai kiistää huhut, joiden mukaan se aikoisi käynnistää tutkimukset siitä, onko UEFA:n ja muiden jalkapalloalan toimijoiden harjoittama jalkapallo-ottelujen televisiointioikeuksien pakettimyynti kilpailulainsäädännön mukaista? Mario Montin komission puolesta antama vastaus (15. helmikuuta 2001) Komissio vahvistaa, että sen käsiteltävänä on parhaillaan joukko tapauksia, jotka koskevat jalkapallo-otteluiden televisiointioikeuksien yhteistä myyntiä. Komissio ei ole vielä tehnyt sitovia päätelmiä näiden tapausten käsittelyn tuloksista. Komissio ottaa tarkastelussaan kuitenkin huomioon sekä jäsenvaltioiden tältä osin soveltaman käytännön että urheilun erityisluonteen.
KIRJALLINEN KYSYMYS P-0196/01 esittäjä(t): John Bowis (PPE-DE) komissiolle. Tupakkatuotteiden valvontaa koskeva direktiivi.



Virallinen lehti nro 174 E , 19/06/2001 s. 0256 - 0256



KIRJALLINEN KYSYMYS P-0196/01 esittäjä(t): John Bowis (PPE-DE) komissiolle (29. tammikuuta 2001) Aihe: Tupakkatuotteiden valvontaa koskeva direktiivi Voisiko komissio vahvistaa, että direktiiviluonnoksen 3 artikla on ainoa kyseiseen luonnokseen sisällytetty artikla, jota sovelletaan Euroopan unionissa valmistettaviin ja sieltä ulkomaille vietäviin tuotteisiin? David Byrnen vastaus komission puolesta (7. maaliskuuta 2001) Tupakkatuotteiden valmistamista, esittämismuotoa ja myyntiä koskevien jäsenvaltioiden lakien, asetusten ja hallinnollisten määräysten lähentämistä koskevan Euroopan parlamentin ja neuvoston direktiiviehdotuksen(1) 3 artikla koskee muun muassa kaikkia yhteisössä valmistettuja tuotteita, vientiin tarkoitetut tuotteet mukaan luettuina. Ehdotuksessa on muitakin säännöksiä, jotka myös saattavat koskea vientiin tarkoitettuja tuotteita. Tällaisia ovat esimerkiksi ainesosia ja harhaanjohtavia kuvauksia koskevat säännökset. (1) EYVL C 150 E, 30.5.2000.
KIRJALLINEN KYSYMYS E-0084/01 esittäjä(t): Camilo Nogueira Román (Verts/ALE) neuvostolle. Kiinan viranomaisten toimesta Drapchin vankilaan suljetun tiibetiläisen Ngawamg Sangdrolin tilanne.



Virallinen lehti nro 235 E , 21/08/2001 s. 0114 - 0114



KIRJALLINEN KYSYMYS E-0084/01 esittäjä(t): Camilo Nogueira Román (Verts/ALE) neuvostolle (1. helmikuuta 2001) Aihe: Kiinan viranomaisten toimesta Drapchin vankilaan suljetun tiibetiläisen Ngawamg Sangdrolin tilanne Tiibetiläisen Ngawamg Sangdrolin tapaus, joka kuuluu Kiinan valtion painostustoimien verisimpiin väkivaltaisuuksiin ja pidätyksiin, vaatii erikoistoimia neuvoston taholta. Tämä nuori nainen on Kiinan viranomaisten toimesta pidätettynä Drapchin vankilassa Tiibetissä osallistumisestaan taisteluun kansansa vapauden puolesta ja kärsii tuomiota, jonka mukaan hänen on oltava vankilassa vuoteen 2013 saakka. Ngawamg Sangdrolin pidättäminen johti muun muassa siihen, että eräs Euroopan parlamentin jäsenten ryhmä ehdotti häntä vuoden 2000 Saharovin palkinnon saajaksi. Onko neuvosto ryhtynyt tarvittaviin poliittisiin toimiin hänen vapauttamisekseen? Vastaus (14. toukokuuta 2001) 1. EU ottaa esiin yksittäisten vankien tapauksia keskusteluissaan Kiinan viranomaisten kanssa, erityisesti EU:n ja Kiinan väliseen ihmisoikeuksia koskevaan vuoropuheluun liittyvissä kokouksissa. Yksittäisten tapausten luettelo on arkaluontoisuutensa vuoksi luottamuksellinen. 2. Yleisten asioiden neuvoston tammikuussa 2001 tekemissä päätelmissä EU:n ja Kiinan välisestä ihmisoikeuksia koskevasta vuoropuhelusta EU ilmaisi huolensa jatkuvasta ja yleisestä kokoontumis-, yhdistymis- ja sananvapauden rajoittamisesta, uskonnon- ja uskonvapauden loukkauksista sekä vähemmistöjen asemasta Tiibet mukaan luettuna. Päätelmissä määriteltiin myös kysymykset, joita EU pyrkii edistämään vuoropuhelun avulla. Näitä ovat etenkin sivistyksellisten oikeuksien ja uskonnonvapauden kunnioittaminen Tiibetissä, Tiibetissä meneillään olevan isänmaallisen koulutuskampanjan lopettaminen ja rakentava suhtautuminen EU:n esille ottamiin yksittäisiin tapauksiin.
KIRJALLINEN KYSYMYS E-0339/01 esittäjä(t): Marielle De Sarnez (PPE-DE) komissiolle. Syyskuussa 2001 järjestettävä lasten maailmankonferenssi.



Virallinen lehti nro 235 E , 21/08/2001 s. 0180 - 0181



KIRJALLINEN KYSYMYS E-0339/01 esittäjä(t): Marielle De Sarnez (PPE-DE) komissiolle (13. helmikuuta 2001) Aihe: Syyskuussa 2001 järjestettävä lasten maailmankonferenssi Lapsiin liittyvistä kysymyksistä vastaavat eurooppalaiset ministerit keskustelivat Pariisissa 20. marraskuuta 2000 pidetyssä kokouksessa laajalti lapsiin ja perhe-elämään liittyvistä ongelmista ja sopivat jokavuotisen eurooppalaisen lasten oikeuksien päivän järjestämisestä. Kokouksessa sovittiin myös eurooppalaisen lasten asioiden seurantakeskuksen toiminnan uudelleen aloittamisesta, koko Euroopan kattavan hätänumeron perustamisesta väkivaltaa kokeneille lapsille ja audiovisuaalisia ohjelmia koskevien eurooppalaisten eettisten toimintaperiaatteiden laatimisesta. Ottaen huomioon, että New Yorkissa järjestetään syyskuussa 2001 lasten maailmankonferenssi, mihin toimiin komissio aikoo ryhtyä konkretisoidakseen 20. marraskuuta 2000 pidetyn ministerikokouksen tulokset, jotta Eurooppaa voitaisiin pitää edelläkävijänä lastensuojelua ja perhe-elämän edistämistä koskevan politiikan alalla? Poul Nielsonin komission puolesta antama vastaus (8. toukokuuta 2001) Lapsiin liittyvistä asioista vastaavat EU:n ministerit sopivat 20. marraskuuta 2000 Pariisissa yhteisestä toimintasuunnitelmasta, joka käsittää lasten oikeuksia koskevat sitoumukset ja myös suunnitelman toteuttamiseen tarvittavien välineiden luomisen. Koska ministerikokouksen päätökset ovat hallitusten välisiä, komissio ei aio ryhtyä erityisiin toimiin asiassa. Vaikka lasten kannalta merkittäviä toimia toteutetaan erittäin runsaasti, selkeää tai virallista lapsikysymyksiin keskittyvää EY-politiikkaa ei tällä hetkellä ole olemassa. Erityisesti humanitaarisen avun alalla kiinnitetään erityistä huomiota lasten asemaan selkkaustilanteissa. Komissio aikoo kuitenkin yhdessä jäsenvaltioiden kanssa osallistua lapsikysymyksiä käsittelevään YK:n erityisistuntoon ja sen valmisteluihin ja toimittaa erityisistunnon käsiteltäväksi asiakirjan, jossa esitetään katsaus lapsia tukevista komission toimista, mukaan lukien kehitysyhteistyön alaan kuuluvat toimet.